Document ID: 31998L0072

Direktiva 98/72/ES Evropskega parlamenta in Sveta
z dne 15. oktobra 1998
o spremembi Direktive 95/2/ES o aditivih za živila razen barvil in sladil
EVROPSKI PARLAMENT IN SVET EVROPSKE UNIJE STA
ob upoštevanju Pogodbe o ustanovitvi Evropske skupnosti in zlasti člena 100a Pogodbe,
ob upoštevanju predloga Komisije [1],
ob upoštevanju mnenja Ekonomsko-socialnega odbora [2],
v skladu s postopkom, določenim v členu 189b Pogodbe [3],
ob upoštevanju Direktive Sveta 89/107/EGS z dne 21. decembra 1988 o približevanju zakonodaje držav članic o aditivih za živila, ki se smejo uporabljati v živilih, namenjenih za prehrano ljudi [4], in zlasti člena 3(2) Direktive,
ker je od sprejema Direktive 95/2/ES na področju aditivov za živila prišlo do tehničnega napredka [5];
ker je treba Direktivo 95/2/ES prilagoditi, da bi upoštevala ta razvoj;
ker se je pred sprejetjem določb, ki lahko vplivajo na javno zdravje, posvetovalo z Znanstvenim odborom za prehrano, ustanovljenim s Sklepom 74/234/EGS [6];
ker so bile z Direktivo Sveta 95/38/ES z dne 17. julija 1995 o spremembi prilog I in II k Direktivi 90/642/EGS o določitvi največjih količin ostankov pesticidov v nekaterih proizvodih rastlinskega izvora in na njih, vključno s sadjem in zelenjavo, ter o vzpostavitvi seznama največjih količin [7], določene posebne določbe o tiabendazolu; ker je zdaj treba preklicati vpis tiabendazola,
SPREJELA NASLEDNJO DIREKTIVO:
Člen 1
Direktiva 95/2/ES spremeni na naslednji način:
1. člen 1(1) se nadomesti z naslednjim:
"1. Ta direktiva je posebna direktiva, ki predstavlja del splošne direktive v smislu člena 3 Direktive 89/107/EGS, ter se uporablja za aditive, razen barvil in sladil. Ne uporablja se za encime, razen tiste, navedene v prilogah,";
2. Člen 2(1) se nadomesti z naslednjim:
"1. Samo snovi, naštete v prilogah I, III, IV in V, se smejo uporabljati v živilih za namene, navedene v členu 1(3) in členu 1(4),";
3. Člen 2(2) se nadomesti z naslednjim:
"2. Aditivi za živila, našteti v Prilogi I, so dovoljeni v živilih za namene, navedene v členu 1(3) in členu 1(4), razen v živilih, naštetih v Prilogi II, in se dodajajo po načelu quantum satis.";
4. Peta alinea člena 2(3)(a) se nadomesti z:
"- pasterizirano in sterilizirano (vključno z UVT) mleko (vključno z navadnim, posnetim in polposnetim) in navadno pasterizirano smetano,";
5. Enajsta alinea člena 2(3)(a) se nadomesti:
"- suhe testenine, razen testenin brez glutena in/ali testenin, namenjene hipoproteinskim dietam, v skladu z Direktivo 89/389/EGS,";
6. Tabele v prilogah se spremenijo v skladu z določbami, vsebovanimi v Prilogi k tej direktivi.
Člen 2
1. Države članice po potrebi spremenijo svoje zakone in druge predpise, da bi:
- najpozneje do 4. maja 2000 dovolile promet z izdelki, ki so v skladu s to direktivo,
- od 4. novembra 2000 prepovedale promet z izdelki, ki niso v skladu s to direktivo. Vendar smejo biti izdelki, ki so bili dani v promet ali opremljeni z oznakami pred navedenim datumom in niso v skladu s to direktivo, kljub temu v prometu do porabe zalog.
O tem takoj obvestijo Komisijo.
Države članice se v sprejetih ukrepih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice sporočijo Komisiji besedila glavnih določb nacionalne zakonodaje, sprejetih na področju, ki ga ureja ta direktiva.
Člen 3
Ta direktiva začne veljati na dan objave v Uradnem listu Evropskih skupnosti.
Člen 4
Direktiva je naslovljena na države članice.
V Luxembourgu, 15. oktobra 1998.

Labels: 0
15
17